Title: ระเบียบกรุงเทพมหานคร ว่าด้วยค่าตอบแทนแก่บุคคลภายนอกที่ช่วยปฏิบัติราชการด้านการสอน พ.ศ. 2541

ระเบียบกรุงเทพมหานคร

ระเบียบกรุงเทพมหานคร
ว่าด้วยค่าตอบแทนแก่บุคคลภายนอกที่ช่วยปฏิบัติราชการด้านการสอน
พ.ศ.
๒๕๔๑

โดยที่เป็นการสมควรวางระเบียบกรุงเทพมหานคร ว่าด้วยค่าตอบแทนแก่บุคคลภายนอกที่ช่วยปฏิบัติราชการด้านการสอน

อาศัยอำนาจตามความในมาตรา ๔๙ แห่งพระราชบัญญัติระเบียบบริหารราชการกรุงเทพมหานคร
พ.ศ. ๒๕๒๘ ประกอบกับ ข้อ ๖ และข้อ ๗ แห่งข้อบัญญัติกรุงเทพมหานคร เรื่อง การจ่ายค่าตอบแทนแก่บุคคลภายนอกที่ช่วยปฏิบัติราชการ
พ.ศ. ๒๕๓๖ ผู้ว่าราชการกรุงเทพมหานครจึงวางระเบียบขึ้นไว้ ดังต่อไปนี้

ข้อ ๑
 ระเบียบนี้เรียกว่า ระเบียบกรุงเทพมหานครว่าด้วยค่าตอบแทนแก่บุคคลภายนอกที่ช่วยปฏิบัติราชการด้านการสอน
พ.ศ. ๒๕๔๑

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓
 บรรดาข้อบังคับ ระเบียบ หรือคำสั่งอื่นใดในส่วนที่ได้กำหนดไว้แล้วในระเบียบนี้หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔
 ในระเบียบนี้
ค่าตอบแทน
หมายความว่า เงินค่าตอบแทนที่ไม่เป็นเงินเดือนหรือค่าจ้าง
บุคคลภายนอก
หมายความว่า บุคคลที่ไม่ได้เป็นข้าราชการ พนักงาน หรือลูกจ้างในสังกัดกรุงเทพมหานคร
สถานศึกษา
หมายความว่า สถานศึกษาในสังกัดกรุงเทพมหานคร และให้รวมถึงศูนย์พัฒนาเด็กก่อนวัยเรียน
และศูนย์สงเคราะห์เด็กของกรุงเทพมหานคร
ผู้สอน
หมายความว่า บุคคลที่เป็นผู้มีความรู้ความสามารถและชำนาญการด้านการสอนที่ทำหน้าที่ให้ความรู้ทั้งภาคทฤษฎีและภาคปฏิบัติ

ข้อ ๕
 กิจการที่บุคคลภายนอกมาช่วยปฏิบัติราชการด้านการสอนในสถานศึกษา
ได้แก่การเพิ่มพูนความรู้ หรือประสบการณ์ทั้งภาคทฤษฎีและภาคปฏิบัติ

ข้อ ๖
 ผู้สอนจะต้องมีคุณสมบัติ ดังนี้
(๑) จบการศึกษาระดับปริญญาตรีหรือเทียบเท่าขึ้นไป หรือมีความรู้ความสามารถและประสบการณ์ด้านการสอนเป็นอย่างดี
(๒) อายุไม่ต่ำกว่า ๒๕ ปี ในวันที่ได้รับการอนุมัติ
(๓) มีความประพฤติเรียบร้อย
(๔) ไม่เป็นโรคติดต่อร้ายแรง
(๕) ไม่เป็นผู้ติดสิ่งเสพย์ติดให้โทษ
(๖) ไม่เป็นผู้บกพร่องในศีลธรรมอันดีจนเป็นที่รังเกียจของสังคม
(๗) ไม่เป็นผู้ทุพพลภาพจนไม่สามารถปฏิบัติหน้าที่ได้
(๘) ไม่เป็นบุคคลล้มละลาย

ข้อ ๗
 การอนุมัติให้บุคคลภายนอกช่วยปฏิบัติราชการให้อนุมัติได้เป็นครั้งคราวตามความจำเป็นความเหมาะสม
ความเร่งด่วน และประโยชน์ของทางราชการเป็นเกณฑ์ในการพิจารณา

ข้อ ๘
 การคัดเลือกให้หัวหน้าหน่วยงานเจ้าของเรื่องเป็นผู้ดำเนินการคัดเลือกแล้วนำเสนอผู้อำนวยการสำนักเป็นผู้อนุมัติ

ข้อ ๙
 การเข้าปฏิบัติงาน การปฏิบัติงานและการสิ้นสุดการปฏิบัติงาน
ให้เป็นไปตามที่หัวหน้าหน่วยงานเจ้าของเรื่องกำหนด

ข้อ ๑๐
 ผู้สอนให้ปฏิบัติงานไม่เกินวันละ ๔ ชั่วโมง

ข้อ ๑๑
 การจ่ายเงินค่าตอบแทนแก่บุคคลภายนอก ตามระเบียบนี้ให้กระทำได้เฉพาะแก่บุคคลภายนอกที่ช่วยปฏิบัติราชการด้านการสอนตามวัน
เวลา ที่ได้ปฏิบัติงานจริง
อัตราค่าตอบแทนผู้สอน ให้ผู้อำนวยการสำนักเป็นผู้อนุมัติเป็นรายๆ
ไป โดยให้จ่ายค่าตอบแทนชั่วโมงละไม่เกิน ๖๐๐ บาท และเบิกจ่ายได้เดือนละ ๑ ครั้ง

ข้อ ๑๒
 การเบิกจ่ายเงินค่าตอบแทนให้ดำเนินการตามข้อบัญญัติ
กฎ ข้อบังคับ ระเบียบหรือคำสั่งที่กรุงเทพมหานครถือปฏิบัติ

ข้อ ๑๓
 ในกรณีที่มีเหตุพิเศษสมควรปฏิบัติเป็นอย่างอื่นหรือไม่มีกำหนดไว้ในระเบียบนี้ให้เสนอผู้ว่าราชการกรุงเทพมหานครสั่งการเป็นกรณีๆ
ไป

ข้อ ๑๔
 ให้ปลัดกรุงเทพมหานครรักษาการตามระเบียบนี้

ประกาศ
ณ วันที่ ๑๓ มีนาคม พ.ศ. ๒๕๔๑
พิจิตต
รัตตกุล
ผู้ว่าราชการกรุงเทพมหานคร

วัชศักดิ์/ผู้จัดทำ
๙
ตุลาคม ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๑๔๖ ง/หน้า ๒๗/๒๙ กันยายน ๒๕๕๐